O‘zbekiston Prezidenti Rossiya hukumati Raisining birinchi oʻrinbosarini qabul qildi

23.08.2017
O‘zbekiston Respublikasi Prezidenti Shavkat Mirziyoyev 23 avgust kuni Rossiya Federatsiyasi hukumati Raisining birinchi oʻrinbosari Igor Shuvalovni qabul qildi.
Davlatimiz rahbari mehmonni yurtimizga tashrifi bilan qutlar ekan, I.Shuvalovni Iqtisodiy hamkorlik boʻyicha qoʻshma hukumatlararo komissiyaning Rossiya tomonidan raisi etib tayinlangani bilan tabrikladi.
Uchrashuvda ikki mamlakat oʻrtasida amaliy hamkorlikni rivojlantirish, shuningdek, yuqori texnologiyali sohalardagi investitsion loyihalar va yangi istiqbolli dasturlar ijrosini jadallashtirish masalalari muhokama qilindi.
I.Shuvalov samimiy qabul uchun davlatimiz rahbariga minnatdorlik bildirib, Rossiya Federatsiyasi Prezidenti Vladimir Putin va hukumati Raisi Dmitriy Medvedevning salom va ezgu tilaklarini izhor etdi. Hukumat Raisining birinchi oʻrinbosari Rossiya Federatsiyasi O‘zbekiston Respublikasi bilan keng koʻlamli hamkorlikni bundan buyon ham strategik sheriklik va ittifoqchilik ruhida rivojlantirib, mustahkamlab borishga tayyor ekanini ta’kidladi.